Peter F. Hjort

Peter Fredrik Holst Hjort (1924–2011) var en norsk lege, professor og folkehelseopplyser.

 Biografi 
Etter å ha tatt examen artium i 1942 ble Peter Hjort cand.med. i 1950, dr. med. i 1957 og spesialist i indremedisin i 1959.

Han ble ansatt ved Ullevål sykehus i 1960. Han var dosent i hematologi fra 1960 til 1969 ved Universitetet i Oslo; i 1963 var han gjestende ansatt ved University of Southern California. I 1969 ble han utnevnt til professor ved Universitetet i Oslo. 

Han var med på å etablere Universitetet i Tromsøs medisinstudium i perioden 1968–1971. Han ble Universitetet i Tromsøs første rektor i 1972, og satt i denne stillingen til 1973, da han ble etterfulgt av Olav Holt etter en disputt med studentene. Hjort fortsatte imidlertid i sitt professorat i Tromsø frem til 2001.

I perioden 1975–1994 var Hjort leder av gruppen for helsetjenesteforskning ved Norges almenvitenskapelige forskningsråd (NAVF) og leder for samfunnsmedisin ved Folkehelseinstituttet. Han var også lenge formann i Nasjonalforeningen for Folkehelsens eldreråd. Ved Ullern alders- og sykehjem i Oslo var han tilsynslege fra 1977 til 1994.

 Familie 
Hans foreldre var Anna Cathrine Holst (1895–1992) og høyesterettsadvokat Johan Bernhard Hjort (1895–1969). Han var bror av blant andre Wanda Heger (1921–2017) og Johan Hjort (1922–2001). 

Under andre verdenskrig ble hele familien sivilinternert i Tyskland i 1942. De ble plassert i et slott tilhørende farens fetter, i landsbyen Gross Kreutz, vest for Berlin. Da de ble internert var søsteren Wanda 21 år gammel; Johan var 20 år, Peter var 18, Helge var 15, Kirsti var 11 og Haldis var 2 år gammel.

Peter F. Hjort giftet seg med Tone Seip (1926–2001), og ble dermed svigersønn av språkforsker og rektor Didrik Arup Seip. 

 Priser og æresbevisninger 
 1969: Innvalgt i Det Norske Videnskaps-Akademi
 1974: St. Olavs Orden, kommandør
 1979: Innvalgt i Det Kongelige Norske Videnskabers Selskab
 1982: Æresdoktor ved Universitetet i Tromsø
 1984: Karl Evangs pris for fortjenstfullt helseopplysningsarbeid
 1985: Æresmedlem av Nasjonalforeningen for Folkehelsen
 1989: Nordiska Folkhälsopriset
 1992: Æresdoktor ved Uppsala universitet
 1995: Æresmedlem av Norsk geriatrisk forening
 1995: Offentlige legers landsforenings hedersbevis
 1998: Æresdoktor ved Norges idrettshøgskole

 Bøker (utvalg) 
 1996: Samfunn, helse, økonomi – sammen med Hans Thomas Waaler
 2005: Aldring og sårbarhet
 2007: Uheldige hendelser i helsevesenet – en tanke, lære- og faktabok, Gyldendal
 2010: Alderdom Helse, omsorg og kultur, Universitetsforlaget
 Universitetet i samfunnet: Artikler og foredrag om Universitetet i Tromsø

 Referanser 

 Eksterne lenker  
   Publikasjoner av Peter F. Hjort i forskningsdokumentasjonssystemet CRIStin

 Video (2001) av Peter F. Hjort: Helse for folket.
 Damsgaard, Kristen; Hjort, Peter Fredrik. Enda bedre Bærum. Utredning om forebyggende og helsefremmende arbeid i Bærum kommune. 1996. https://www.nb.no/items/ce3f00ea1a43e5d9e366a6b074ac4c74?page=0&subSite=&searchText=enda%20bedre%20b%C3%A6rum%20hjort

Kategori:Norske medisinprofessorer
Kategori:Professorer ved Universitetet i Oslo
Kategori:Professorer ved Universitetet i Tromsø
Kategori:Rektorer ved Universitetet i Tromsø
Kategori:Medlemmer av Det Norske Videnskaps-Akademi
Kategori:Kommandører av St. Olavs Orden
Kategori:Æresdoktorer ved Universitetet i Tromsø
Kategori:Personer fra Oslo
Kategori:Personer tilknyttet Oslo universitetssykehus